Document ID: 31991D0310

NEUVOSTON PÄÄTÖS,
tehty 24 päivänä kesäkuuta 1991,
täydentävän keskipitkän aikavälin rahoitustuen myöntämisestä Unkarille (91/310/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 235 artiklan,
ottaa huomioon komission ehdotuksen(1), jonka komissio on tehnyt neuvoteltuaan raha-asiain komitean kanssa,
ottaa huomioon Euroopan parlamentin lausunnon(2),
sekä katsoo, että
Unkari on panemassa toimeen syvällisiä poliittisia ja taloudellisia uudistuksia ja on päättänyt ottaa mallikseen markkinatalouden,
mainitut uudistukset ovat jo toteutumassa yhteisön rahoitustuen avulla, ja ne ovat omiaan lujittamaan keskinäistä luottamusta ja lähentämään Unkaria yhteisöön,
Unkari ja yhteisö ovat aloittaneet neuvottelut assosiaatiosuhdetta koskevien Eurooppa-sopimusten aikaansaamiseksi,
neuvosto on päättänyt päätöksellä 90/83/ETY(3) myöntää Unkarille enintään 870 miljoonan ecun suuruisen keskipitkän aikavälin lainan, jotta maa pystyy selviytymään talousrakenteensa muuttamiseen liittyvistä vaikeuksista,
kansainvälisen tilanteen muutosten vuoksi Unkari on muiden Keski- ja Itä-Euroopan maiden tavoin nykyään alttiina uusille ulkoa tuleville vastuksille, jotka uhkaavat vaarantaa maan talouden tasapainon ja heikentää vakavasti sen maksutasetta,
Unkarin viranomaiset ovat pyytäneet rahoitustukea kansainväliseltä valuuttarahastolta (IMF), 24 teollisuusmaan ryhmältä sekä yhteisöltä; IMF:n, Maailmanpankin ja virallisten kahdenvälisten lainojen velkojien mahdollisesti maksaman tuen jälkeen tarvitaan vuonna 1991 vielä noin 360 miljoonaa ecua, jotta saadaan estetyksi Unkarin varojen uusi heikentyminen ja tuonnin supistuminen edelleen, mikä saattaisi vaarantaa hallituksen uudistusponnistelujen pohjana olevien tavoitteiden toteutumisen,
komissio on 24 maan ryhmän myöntämän tuen koordinoijana kehottanut ryhmään kuuluvia ja myös muita kolmansia maita antamaan keskipitkän aikavälin rahoitustukea Unkarille tukeakseen sen maksutasetta ja vahvistaakseen sen varoja,
kysymys Euroopan yhteisöjen yleistalousarviossa myönnettyihin vakuuksiin liittyvistä riskeistä tutkitaan uusittaessa vuonna 1992 toimielinten keskinäistä sopimusta talousarviota koskevasta kurinalaisuudesta ja talousarviomenettelyn parantamisesta,
komissio huolehtii yhteisön lainasta, ja
perustamissopimuksessa ei edellytetä tämän päätöksen tekemiseksi muita kuin 235 artiklassa mainittuja valtuuksia,
ON PÄÄTTÄNYT SEURAAVAA:
1 artikla
1. Yhteisö myöntää Unkarille pääomaltaan enintään 180 miljoonan ecun suuruisen keskipitkän aikavälin lainan enintään seitsemäksi vuodeksi tukeakseen maan maksutasetta ja vahvistaakseen sen varoja.
2. Tätä varten komissiolla on valtuudet ottaa yhteisön nimissä lainaksi tarvittavat varat, jotka annetaan lainana Unkarin käyttöön.
3. Komissio huolehtii lainasta kiinteässä yhteistyössä raha-asiain komitean kanssa IMF:n ja Unkarin keskenään tekemien sopimusten kanssa yhtenevällä tavalla.
2 artikla
1. Komissiolla on valtuudet neuvotella raha-asiain komiteaa kuultuaan Unkarin viranomaisten kanssa lainaan liittyvät talouspoliittiset ehdot. Ehtojen on vastattava jokaista 1 artiklan 3 kohdassa tarkoitettua sopimusta sekä yhteisön 24 maan ryhmän kanssa tekemiä sopimuksia.
2. Komissio tarkistaa yhteistyössä raha-asiain komitean kanssa ja läheisessä yhteistoiminnassa 24 maan ryhmän ja IMF:n kanssa säännöllisin väliajoin, että Unkarin talouspolitiikka vastaa lainan tavoitteita ja että lainan ehdot täyttyvät.
3 artikla
1. Laina annetaan Unkarin käyttöön kahtena eränä. Ensimmäinen erä maksetaan, kun Unkarin ja IMF:n välillä on tehty jatkettu sopimus, ja toinen erä aikaisintaan kaksi vuosineljännestä myöhemmin, jollei 2 artiklan 2 kohdasta muuta johdu.
2. Varat maksetaan Unkarin valtionpankkiin.
4 artikla
1. Edellä 1 artiklassa tarkoitettuja otto- ja antolainaustoimia toteutettaessa käytetään samaa arvopäivää, eikä niistä saa aiheutua yhteisölle eräpäivän muuttumisia, vaihtokurssi- tai korkoprosenttiriskiä eikä mitään muutakaan kaupallista riskiä.
2. Komissio toteuttaa Unkarin pyynnöstä tarvittavat toimenpiteet erityisen lausekkeen sisällyttämiseksi lainaehtoihin siltä varalta, että laina maksetaan takaisin ennen määräaikaa, ja varmistaa, että lauseketta voidaan soveltaa.
3. Unkarin hakemuksesta, ja jos olot sallivat alentaa lainojen korkoa, komissio voi jälleenrahoittaa alunperin ottamansa lainat tai osan niistä tai muuttaa vastaavia rahoitusehtoja. Jälleenrahoitus- tai muutostoimet on toteutettava 1 kohdassa säädetyin edellytyksin, eivätkä ne saa johtaa kyseisten lainojen keskimääräisen laina-ajan pidentymiseen eivätkä lisätä senhetkisen vaihtokurssin mukaan ilmaistua, toimien toteutuspäivänä vielä maksamatta olevaa pääomamäärää.
4. Unkari on velvollinen maksamaan kaikki kulut, joita yhteisölle aiheutuu tässä päätöksessä tarkoitetun toimen loppuunsaattamisesta ja täytäntöönpanosta.
5. Rahakomitealle ilmoitetaan 2 ja 3 kohdassa tarkoitettujen toimien edistymisestä vähintään kerran vuodessa.
5 artikla
Komissio toimittaa vähintään kerran vuodessa Euroopan parlamentille ja neuvostolle kertomuksen, joka sisältää arvion tämän päätöksen täytäntöönpanosta.
Tehty Luxemburgissa 24 päivänä kesäkuuta 1991.

Labels: 2
19
5
13
18
15